Fit-28 ta' Frar 2018, ir-rappreżentanti tal-gvernijiet tal-istati membri ħatru disa' mħallfin u tliet avukati ġenerali fil-Qorti tal-Ġustizzja tal-Unjoni Ewropea. Il-mandat tagħhom huwa ta' sitt snin, u jibda mis-7 ta' Ottubru 2018. Il-ħatriet saru bħala parti mit-tiġdid parzjali tal-kompożizzjoni tal-Qorti tal-Ġustizzja, li jseħħ kull tliet snin. Tmien persuni ġew maħtura mill-ġdid bħala mħallfin Is-Sur Carl Gustav Fernlund (Żvezja) Is-Sur Constantinos Lycourgos (Ċipru) Is-Sur Jiří Malenovský (Repubblika Ċeka) Is-Sinjura Lucia Serena Rossi (Italja) inħatret għall-ewwel darba bħala mħallef. Is-Sur Yves Bot (Franza), is-Sur Giovanni Pitruzzella (Italja) u s-Sur Maciej Szpunar (Polonja) ġew maħtura bħala avukati ġenerali . Il-ħatra tas-Sur Bot u tas-Sur Szpunar kienet tiġdid tal-mandat tagħhom. B'kollox, il-mandat ta' 14-il imħallef u ħames avukati ġenerali jiskadi fis-6 ta' Ottubru 2018. Għad iridu jinħatru ħames imħallfin u żewġ avukati ġenerali fl-2018. Il-Qorti tal-Ġustizzja hija magħmula minn imħallef minn kull stat membru u ħdax-il avukat ġenerali. L-imħallfin u l-avukati ġenerali jinħatru għal mandat ta' sitt snin, li jista' jiġġedded. Kull tliet snin issir sostituzzjoni parzjali tal-imħallfin u tal-avukati ġenerali. L-imħallfin u l-avukati ġenerali jinħatru bi qbil komuni mill-gvernijiet tal-istati membri wara konsultazzjoni ma' kumitat inkarigat li jagħti opinjoni dwar l-idoneità tal-kandidati prospettivi għat-twettiq tad-dmirijiet involuti. Huma għandhom jintgħażlu minn fost individwi li ma hemm ebda dubju dwar l-indipendenza tagħhom u li għandhom il-kwalifiki meħtieġa biex jinħatru, fil-pajjiżi rispettivi tagħhom, fl-ogħla funzjonijiet ġudizzjarji, jew li l-kompetenza tagħhom hija rikonoxxuta.